slgc-65-glava-siva

**Sporočilo za javnost**

**Celje, 24. maj2016 *– V SLG Celje smo pripravili repertoar za gledališko sezono 2016/17 in za vas pripravili šest premiernih uprizoritev in predstavo za otroke. V novi sezoni smo za najmlajše ponovno pripravili dopoldanski in popoldanski ABONMAJČEK, marca pa sledi že 26. festival DNEVI KOMEDIJE.***

***Abonenti si bodo lahko v sezoni 2016/17 ogledali kar 7, novi abonenti pa kar 8 predstav.***

V SLG Celje bomo z novo sezono začeli septembra 2016, ko si boste lahko na Malem odru ogledali prvo slovensko uprizoritev komedije ***MEGLICA*** Stephena Sachsa v režiji Jerneja Kobala. Oktobra bo sledila premiera komedije ***ŽALUJOČI OSTALI*** Branislava Nušića v režiji Igorja Vuka Torbice, ki jo SLG Celje pripravlja v koprodukciji s Prešernovim gledališčem Kranj. Novembra bo na sporedu premiera avtorskega projekta Branka Završana ***DEJ, NE GOVOR*.** Gre za žanrsko premetanko, ki si jo bodo abonenti lahko ogledali kot dodatno predstavo. Konec novembra bo na Malem odru premierno uprizorjena igra v treh dejanjih ***NORA ALI HIŠKA ZA LUTKE*** Henrika Ibsena v režiji Nikole Zavišića. Februarja 2017 bo sledila premiera tragedije ***ROMEO IN JULIJA*** Williama Shakespeara v režiji Matjaža Zupančiča in maja še prva slovenska uprizoritev drame ***NEBEŠKI ODRED*** Đorđa Lebovića in Aleksandra Obrenovića v režiji Juša A. Zidarja.

Za otroke pripravljamo prvo slovensko uprizoritev zgodbe ***JAKEC IN BRESKEV VELIKANKA*** Roalda Dahla v prevodu Milana Dekleve in režiji Matjaža Latina.

Marca 2017 bo potekal že ***26. festival Dnevi komedije*** in v času sezone 2016/17 ***natečaj za žlahtno komedijsko pero***, ki ga SLG Celje kot organizator in Mestna občina Celje kot pokroviteljica pripravljata bienalno. Avtorji morajo komedije poslati do 30. septembra 2017, nagrada pa bo podeljena na Dnevih komedije 2018.

Za najmlajše v prihajajoči sezoni pripravljamo dopoldanski in popoldanski **Abonmajček**. Ogledali si bodo lahko 5 predstav – glasbeno-scenski projekt ***ENCI BENCI KATALENCI*** v režiji Ivane Djilas in izvedbi zasedbe Katalena, lutkovno predstavo ***ZVERJAŠČEK*** v režiji Jake Ivanca in izvedbi Lutkovnega gledališča Ljubljana, lutkovno predstavo ***O VILI, KI VIDI V TEMI*** v režiji Rite Bartal Kiss in izvedbi Lutkovnega gledališča Maribor, poetično in klovnovsko predstavo ***LUNA NA CESTI*** v režiji Ivana Peternelja in izvedbi Zavoda Bufeto in Slovenskega mladinskega gledališča ter predstavo ***PEKARNA MIŠMAŠ*** Svetlane Makarovič v režiji Jureta Novaka in izvedbi SLG Celje.

**Predvpis abonmajev bo potekal med 1. in 30. junijem 2016.** V tem času nudimo **vsem abonentom 10% popust pri vpisu abonmaja** in vrsto drugih ugodnosti.

Vpis abonmajev bo potekal jeseni, med 1. in 16. septembrom 2016.

Več o repertoarju in abonmajih na:

<http://www.slg-ce.si/>

Gregor Potokar,

marketing in odnosi z javnostmi